b'\n_START_ARTICLE_\nHrvatska: zemlja i ljudi\n_START_PARAGRAPH_\nHrvatska: zemlja i ljudi je publikacija koju je 2013. objavio Leksikografski zavod Miroslav Krle\xc5\xbea. Pripremljena je u suradnji s Ministarstvom vanjskih i europskih poslova RH povodom ulaska Hrvatske u Europsku uniju._NEWLINE_Namijenjena je ponajprije mnogoljudnoj publici ostalih zemalja \xc4\x8dlanica, svima onima koji \xc4\x87e po\xc5\xbeeljeti ili zatrebati informacije o novoj \xc4\x8dlanici. Stoga je pripremljena u nekoliko jezi\xc4\x8dnih ina\xc4\x8dica. Kao svojevrsna \xe2\x80\x9eosobna iskaznica\xe2\x80\x9c ona na sa\xc5\xbeet i pregledan na\xc4\x8din donosi najva\xc5\xbenije informacije o zemljopisu, povijesti, politi\xc4\x8dkom ustroju, stanovni\xc5\xa1tvu, gospodarstvu, kulturi i dru\xc5\xa1tvu._NEWLINE_U pregledu op\xc4\x87epoznatih podataka navedene su i neke posebnosti s kojima Hrvatska pridonosi kako jedinstvu, tako i razli\xc4\x8ditosti europskih dr\xc5\xbeava, a za koje je Uredni\xc5\xa1tvo procijenilo da su \xc5\xa1iroj publici dosad bile manje poznate. No kao i svaki izbor, i ovaj je donekle arbitraran._NEWLINE_Pozornost je dana i stoljetnim vezama Hrvatske s drugim europskim zemljama i narodima. S obzirom na svoj polo\xc5\xbeaj u Europi, suvremena Hrvatska bila je tijekom pro\xc5\xa1losti izlo\xc5\xbeena razli\xc4\x8ditim utjecajima, \xc5\xa1to se odrazilo na nacionalni i kulturni identitet te materijalno i duhovno naslije\xc4\x91e._NEWLINE_U sastavljanju i odabiru gra\xc4\x91e za ovu publikaciju autori i urednici oslanjali su se ponajprije na prija\xc5\xa1nja izdanja Leksikografskog zavoda, nastoje\xc4\x87i pri tom izabranim gradivom Hrvatsku pribli\xc5\xbeiti inozemnoj publici._NEWLINE_S obzirom na to da je publikacija Hrvatska: zemlja i ljudi prva koja ujedinjuje bitne \xc4\x8dinjenice iz razli\xc4\x8ditih podru\xc4\x8dja op\xc4\x87e kulture, Leksikografski zavod ovu knjigu bogata sadr\xc5\xbeaja objavljuje i za hrvatsku publiku.'